ದೇಶದಲ್ಲಿ ಇದೇ ಮೊದಲ ಬಾರಿಗೆ ನಡೆಯುತ್ತಿದೆ ‘ಹೂಸು ಬಿಡುವ ಸ್ಪರ್ಧೆ’

ಗಾಂಧಿನಗರ: ದೇಶದಲ್ಲಿ ಇದೇ ಮೊದಲ ಬಾರಿಗೆ ಹೂಸು ಬಿಡುವ ಸ್ಪರ್ಧೆಯನ್ನು ಗುಜರಾತಿನ ಸೂರತ್‍ನಲ್ಲಿ ಆಯೋಜಿಸಲಾಗಿದೆ. ಕೇಳಿದರೆ ತಮಾಷೆ ಅನಿಸಿದರು ಈ ಅಪರೂಪದ ಸ್ಪರ್ಧೆಯನ್ನು ವಿಜೇತರಿಗೆ ವಿಶೇಷ ಟ್ರೋಫಿ ಕೂಡ ಸಿಗಲಿದೆ.

ಈ ಬಗ್ಗೆ ಕೇಳಿದ ತಕ್ಷಣ ಇದೆಂಥ ಸ್ಪರ್ಧೆನಪ್ಪಾ? ಇಂತಹ ಸ್ಪರ್ಧೆ ನಡೆಸುವ ಐಡಿಯಾ ಯಾರಿಗೆ ಬರುತ್ತೋ ಎಂದು ತಮಾಷೆ ಮಾಡಿಕೊಂಡು ನಗಬಹುದು. ಹಾಗೆಯೇ ಛೀ ಇನ್ನೂ ಯಾವ್ಯಾವ ಸ್ಪರ್ಧೆ ಮಾಡುತ್ತಾರೋ ಎಂದು ಅಚ್ಚರಿ ಕೂಡ ಆಗುತ್ತೆ. ಹಿಂದೆಂದೂ ಮಾಡಿರದ ಹೂಸು ಬಿಡುವ ವಿಚಿತ್ರ ಸ್ಪರ್ಧೆಯನ್ನು ಆಯೋಜಿಸಿರುವುದು ಎಲ್ಲಡೆ ಭಾರೀ ಚರ್ಚೆ ಆಗುತ್ತಿದೆ.

ಹೌದು. ನಿಜಕ್ಕೂ ಇದೇ ಮೊದಲ ಬಾರಿಗೆ ಹೂಸು ಬಿಡುವ ಸ್ಪರ್ಧೆಯನ್ನು ಭಾರತದಲ್ಲಿ ಆಯೋಜಿಸಲಾಗುತ್ತಿದೆ. ದೊಡ್ಡದಾಗಿ, ಸುದೀರ್ಘವಾಗಿ ಭಾರೀ ಸದ್ದು ಮಾಡುತ್ತ ಹೂಸು ಬಿಡುವವರಿಗೆ ಇಲ್ಲಿ ಗೆಲ್ಲುವ ಅವಕಾಶವಿದೆ. ಹೂಸು ಬಿಡುವವರಿಗಾಗಿಯೇ `ವಾಟ್ ದಿ ಫಾರ್ಟ್’ ಸ್ಪರ್ಧೆಯನ್ನು ಸೂರತ್‍ನಲ್ಲಿ ನಡೆಯಲಿದೆ. ಸೆ.22ರ ಭಾನುವಾರದಂದು ಈ ವಿಚಿತ್ರ ಸ್ಪರ್ಧೆ ನಡೆಯಲಿದ್ದು, ಸೂರತ್ ನಿವಾಸಿ ಯತೀನ್ ಸಂಗೋಯಿ ಮತ್ತು ಮೌಲ್ ಸಂಘ್ವೀ ಈ ಸ್ಪರ್ಧೆ ಏರ್ಪಡಿಸಿದ್ದಾರೆ. ಇದನ್ನೂ ಓದಿ:ಹೂಸಿನ ದುರ್ವಾಸನೆಯನ್ನು ಸುವಾಸನೆಯಾಗಿ ಮಾಡೋ ಮಾತ್ರೆ ಮಾರುಕಟ್ಟೆಗೆ ಎಂಟ್ರಿ

ಈ ರೀತಿಯೂ ಒಂದು ಸ್ಪರ್ಧೆ ಮಾಡುವ ವಿಚಾರ ನಿಮ್ಮ ತಲೆಗೆ ಹೇಗೆ ಹೊಳಿಯಿತು ಎಂದು ಕೇಳಿದರೆ ಸಿಂಗೋಯಿ ವಿಚಿತ್ರ ಉತ್ತರ ನೀಡಿದ್ದಾರೆ. ಕೆಲವು ದಿನಗಳ ಹಿಂದೆ ನಾನು ಕುಟುಂಬದವರೊಂದಿಗೆ ಸಿನಿಮಾ ನೋಡುತ್ತಾ ಕುಳಿತಿದ್ದೆ. ಆಗ ನಾನು ಒಂದು ದೊಡ್ಡ ಹೂಸು ಬಿಟ್ಟಿದ್ದಕ್ಕೆ ಎಲ್ಲರೂ ನಕ್ಕು, ತಮಾಷೆ ಮಾಡಿದರು. ಆಗಲೇ ಈ ಸ್ಪರ್ಧೆ ಮಾಡುವ ಐಡಿಯಾ ಹೊಳೆದಿದ್ದು. ಹೀಗೊಂದು ಸ್ಪರ್ಧೆ ಮಾಡಿದರೆ ಹೇಗೆ? ನಾನು ಅದರಲ್ಲಿ ಗೆಲ್ಲಬಹುದಲ್ಲವೇ? ಎಂದು ಅನಿಸಿತು. ಅಲ್ಲದೆ ಭಾರತದಲ್ಲಿ ಹಿಂದೆದೂ ಇಂಥದ್ದೊಂದು ಸ್ಪರ್ಧೆ ಮಾಡಿಲ್ಲ, ಅದಕ್ಕೆ ನಾವು ಮಾಡೋಣ ಎಂದು ಆಯೋಜನೆ ಮಾಡಿದೆ ಎಂದರು.

ಈ ಸ್ಪರ್ಧೆ ಮೂರು ರೀತಿಯಲ್ಲಿ ಸ್ಪರ್ಧೆ ನಡೆಯಲಿದೆ. ಸುದೀರ್ಘವಾಗಿ, ದೊಡ್ಡದಾಗಿ, ಸಂಗೀತಮಯ ಹೀಗೆ ಮೂರು ರೀತಿ ಇರುತ್ತದೆ. ಇದರಲ್ಲಿ ಗೆದ್ದ ಮೂವರನ್ನು ವಿಜೇತರು ಎಂದು ಘೋಷಿಸಿ, ಬಹುಮಾನ ನೀಡಲಾಗುತ್ತದೆ. ಪ್ರತಿಯೊಬ್ಬ ಸ್ಪರ್ಧಿಗೂ 60 ಸೆಕೆಂಡ್ ಸಮಯ ನೀಡಲಾಗುತ್ತೆ. ಈ ಸಮಯದಲ್ಲಿ ಅವರು ತಮ್ಮ ಸಾಮರ್ಥ್ಯ ಪ್ರದರ್ಶಿಸಬೇಕು. ಇಲ್ಲಿ ಸ್ಪರ್ಧಿಗಳು ಹೂಸು ಬಿಡಲು ಸ್ವಾತಂತ್ರರು ಎಂದಿದ್ದಾರೆ.

ಒಂದು 30 ವರ್ಷದ ಹಿಂದೆಲ್ಲಾ ಜನರು ಆರಾಮಾಗಿ, ಯಾವುದೇ ಹಿಂಜರಿಕೆ ಇಲ್ಲದೆ ಹೂಸು ಬಿಡುತ್ತಿದ್ದರು. ಆದರೆ ಇತ್ತೀಚೆಗೆ ಸಾರ್ವಜನಿಕ ಸ್ಥಳದಲ್ಲಿ ಜನರು ಹೂಸು ಬಿಡಲು ಅಂಜುತ್ತಿದ್ದಾರೆ. ಹೂಸು ಬಿಟ್ಟವರನ್ನು ಜನರು ಅಪಹಾಸ್ಯ ಮಾಡಿ ರೇಗಿಸುತ್ತಾರೆ. ಆದ್ದರಿಂದ ಜನರು ಆರಾಮಾಗಿ ನಿಶ್ಚಿಂತೆಯಿಂದ ಹೂಸು ಬಿಡುವುದಕ್ಕಾಗಿ ಈ ಸ್ಪರ್ಧೆ ಮಾಡುತ್ತಿದ್ದೇವೆ ಎಂದು ತಿಳಿಸಿದ್ದಾರೆ.

ಸ್ಪರ್ಧೆಗೆ ಸ್ಟ್ಯಾಂಡ್ ಅಪ್ ಹಾಸ್ಯಗಾರ ದೇವಾಂಗ್ ರಾವಲ್, ಸ್ಥಳೀಯ ವೈದ್ಯರು ತೀರ್ಪುಗಾರರಾಗಿ ಬರಲಿದ್ದಾರೆ. ಗೆದ್ದವರಿಗೆ ಟ್ರೋಫಿಯೊಂದಿಗೆ 5 ಸಾವಿರ ರೂ.ಗಳಿಂದ 15 ಸಾವಿರ ರೂ.ವರೆಗೆ ನಗದು ಬಹುಮಾನ ಕೊಡಲಾಗುತ್ತದೆ. ಈವರೆಗೆ 50 ಮಂದಿ ಸ್ಪರ್ಧಾಳುಗಳು ಸ್ಪರ್ಧೆಗೆ ಹೆಸರು ನೋಂದಣಿ ಮಾಡಿದ್ದಾರೆ. ಅದರಲ್ಲಿ ಮಹಿಳೆಯರೂ ಸೇರಿದ್ದಾರೆ. ಸ್ಪರ್ಧೆಯಲ್ಲಿ ಭಾಗವಹಿಸಲು ಇಚ್ಛಿಸುವವರು 100 ರೂ. ನೀಡಿ ನೋಂದಣಿ ಮಾಡಿಕೊಳ್ಳಬೇಕಿದೆ.

ಈ ಹೂಸು ಬಿಡುವ ಸ್ಪರ್ಧೆ ಬಗ್ಗೆ ಸಾಮಾಜಿಕ ಜಾಲತಾಣಗಳಲ್ಲಿ ಭಾರೀ ಚರ್ಚೆ ಆಗುತ್ತಿದೆ. ಒಂದೆಡೆ ಜನರ ಸಮಸ್ಯೆ, ವೀಕ್‍ನೆಸನ್ನೇ ಅವರ ಶಕ್ತಿ ಮಾಡಲು ಹೊರಟಿರುವ ಸ್ಪರ್ಧೆ ನಿಜಕ್ಕೂ ಒಳ್ಳೆಯ ಪ್ರಯತ್ನ ಎಂದು ಕೆಲವರು ಹೇಳಿದರೆ, ಇನ್ನೊಂದೆಡೆ ಹೂಸು ಬಿಡುವ ಸ್ಪರ್ಧೆ ನಡೆಯುತ್ತಿದೆ. ಏರ್ ಫ್ರೆಶ್ನರ್ಸ್ ಮತ್ತು ಮಾಸ್ಕ್ ಮಾರುವವರು ಇದಕ್ಕೆ ಪ್ರಯೋಜಕರಾಗುತ್ತಾರೆ ಎಂದು ಸಿಕ್ಕಾಪಟ್ಟೆ ಲೇವಡಿ ಮಾಡಿದ್ದಾರೆ.